《天寒留滞山中即事》
宋代·卫宗武

逾月留穷源，不觉岁云暮。
绪景寝凄凉，生阴方固沍。
芳丛菊殚残，丹枫叶飞舞。
蒙茸丰草萎，剥落乔木古。
兹来遂幽寻，所恨乏胜侣。
释友间往还，农父相乐汝。
索句课唐吟，繙经勘佛语。
肃肃繁霜零，辉辉寒月吐。
夜气消檠灯，凛威薄衣絮。
榾柮煨炉红，输囷拥衾素。
嘘呵冷欲冰，拳挛宿如露。
老瓦补茅柴，破釜煮栗芋。
烹鲜远莫致，撷蔬美可茹。
氓廛绝纷嚣，僧席割清苦。
颓然抚孤踪，乐哉忘万虑。
亡何归兴动，适为物怪忤。
举手谢白云，扁舟鸣去櫓。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。